《吴熙老所藏风雨图》
宋代·潘大临

我游匡山夏将杪，赤日青天万山绕。忽然风雨动地来，震气果雷离电绕。

一川烟霭失东西，万里乾坤错昏晓。香垆高峰危欲堕，石门细路人心剿。

江翻那闻得计鱼，木拔岂有安巢鸟。须臾云过雨脚收，依旧晴晖著丛筱。

群山历历在眼前，恰似凭高日方晓。谁将此景入画图，数幅生绡盘礴了。

吴丞此画绝代无，张公此诗古来少。读诗观画兴未穷，北窗风凉退自公。

使君意消三伏中，未可鞭箠催青铜。

作者简介：潘大临（约公元1090年前后在世）宋代江西派诗人，湖北黄州（今属黄冈市）人，字邠老，一字君孚，潘鲠之子。生卒年均不详，约宋哲宗元佑中前后在世。与弟潘大观皆以诗名。善诗文，又工书，从苏轼、黄庭坚、张耒游，雅所推重。为人风度恬适，殊有尘外之韵。